**Căutări de toamnă**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E-o zi mohorâtă de toamnă,

cu frunze ce cad în tăcere,

iar ploaia și frigul te-ndeamnă

să vezi doar a vieții durere.

E tristă o zi-ntunecată

a toamnei ce-apasă pe vreme;

sub cerul ce plâns îi arată,

pământul se-ncruntă și geme.

Prin aer plutește-o chemare

trezind amintiri cenzurate

prin colțuri ascunse-n sertare

la care doar mintea răzbate.

Le vezi și te bucuri o clipă

de cerul senin, de plăcere,

de zile cu râs în risipă,

de-a brizei, pe țărm, adiere.

Mai cauți, și-un zâmbet răsare:

găsești, prin sertare trăirea

din zile de vară, la mare.

Frumoasă-i, în toamnă-amintirea!